發翠微寺
作者：呂本中
朝代：宋

paragraphs: 古殿突兀風有聲，粥魚欲打雞三鳴。
披衣起坐問行李，僕夫屢報天陰晴。
昨日路長頻雨阻，今日東風得無苦。
杉松連山寒欲動，橘柚隔籬香半吐。
却憶京城無事時，人家打酒夜深歸。
醉裏不知妻子罵，醒後肯顧兒啼饑。
如今流落長江上，所至盜賊猶旌旗。
已憐吳縣風俗僻，况復中原消息稀。